AI-ven til de ensomme typer

“Du er ret pinlig,” får den stakkels gamer at vide af sin “intelligente” halskæde Friend i videon nedenfor. Og søger du en dims, du kan tale til og få svinere fra, så lader halskæden lige til at være løsningen, hvis marketingvideoen står til troende.

Friend kobles sammen med mobilen. Den lytter konstant til, hvad der foregår i omgivelserne og kommer så engang imellem med kommentarer, baseret på dens “egne indre tanker”. Man kan også aktivere den med et tryk og tale til den. Eksempelvis stille spørgsmål.

Man kan altså nærmest føre samtaler med sin Friend. Hvis man altså føler for det. Dimsen svarer i øvrigt via beskeder på telefonen, så den knævrer heldigvis ikke løs, når den hænger der om halsen.

I et andet eksempel i videoen hænger Friend på en kvinde, der er på første date. Ifølge videoen er det lige før, hun foretrækker Friend frem for sin date. Hun må i hvert fald tøjle sin impuls til at trykke på den for at tale til den.

Nu kan man med rette bekymre sig om privatlivets fred, når halskæden hænger der og lytter konstant. Men selskabet bag dimsen lover, at alle data slettes løbende – og at de ikke sendes til servere. Og hvis man er bekymret, kan man manuelt slette “minder” direkte fra app’en.

Friend fungerer i første omgang udelukkende med iPhones. Den kommer på markedet til januar 2025, men kan allerede nu forudbestilles for det, der svarer til små 700 kroner.

AI-ven til de ensomme typer